《题燕士李叔成静怡精舍》
元代·宋沂

守道岂忘世，脉脉重端居。旷怀不可极，清风生太虚。

寂寂独无营，欣欣常有馀。童子启窗户，昼读孔氏书。

窅然在隘巷，时来长者车。问我何栖迟，东陵未丘墟。

矧伊幽州士，胡为卧空庐。答云各有志，素丝尚匪污。

相从赋《黄鸟》，驾言歌《白驹》。凤兮或来下，愧彼狂接舆。

作者简介：元清江人，字子与。由艺文监掾迁赣州从事，除常山县尹。有《春咏亭稿》。